Ligesom man kan få fradrag, når man donerer penge til en velgørenhedsorganisation, så kan man også få et skattefradrag, hvis man donerer f.eks. møbler eller andre gaver. Det fortæller Røde Kors. Der er ikke så mange, der benytter sig af muligheden for at få fradraget. I Røde Kors i Hjallerup har butikslederen én gang modtaget en sofa, hvor ejeren ønskede at få fradrag i skat. - Jeg tror, at det er tre år siden, der kom en person med en sofa, som hun var meget glad for. Men hun donerede den til os, og vi vurderede den til cirka at have en værdi af 1200 kr, siger Irene Sølvmose, der er butiksleder i Røde Kors i Hjallerup. Kunden kan derefter få et skattefradrag for donationen. - Der er ikke så mange, der benytter sig af det, for jeg tror, at når folk beslutter sig for at donere noget til os, så er det for at gøre en god gerning, og ikke for selv at få noget ud af det, siger Irene Sølvmose. Det er ikke alle Røde Kors' butikker, der kan administrere skattefradrag. Hvert år får organisationen på landsplan donationer i form af gaver for cirka 100.000 kr.

Referat:
Mange har prøvet at aflevere et møbel eller en jakke til en genbrugsforretning. Værdien kan faktisk trækkes fra i skat.